ร้านทองเข้าโรงตึ๊งซื้อของถูกตุนเพิ่มรอจังหวะฟันกำไร
ร้านทองแห่เข้าโรงจำนำ หมุนเงินออกมาซื้อทองราคาถูกเก็บเก็งกำไร
10 พ.ย. 2557

ร้านทองแห่เข้าโรงจำนำ หมุนเงินออกมาซื้อทองราคาถูกเก็บเก็งกำไร
นายสิทธิวิชญ์ ตั้งธนาเกียรติ กรรมการผู้จัดการ บริษัท ตั้งธนสิน ผู้บริหารโรงรับจำนำอีซี่มันนี่ เปิดเผยว่า ขณะนี้มีร้านค้าทองคำหันมาใช้บริการโรงรับจำนำมากขึ้น โดยนำทองคำแท่งมาจำนำ เพื่อนำเงินสดไปกว้านซื้อทองคำตุนไว้ รอจังหวะที่ทองคำราคาขึ้น หลังจากที่ราคาทองคำกำลังลดลง
นายสิทธิวิชญ์ กล่าวด้วยว่า ขณะเดียวกันยังมีกลุ่มผู้ประกอบการธุรกิจขนาดกลางและขนาดย่อม (เอสเอ็มอี) ที่นำทองคำแท่งมาจำนำเพื่อนำเงินไปต่อยอดธุรกิจ ซึ่งสะท้อนว่าภาวะเศรษฐกิจเริ่มดีขึ้น เพราะเอสเอ็มอีนำทองคำมาจำนำเพื่อนำเงินไปขยายธุรกิจต่อ 
ทั้งนี้ ในปี 2557 (ถึงวันที่ 6 พ.ย. 2557) ราคาทองคำได้ปรับตัวลดลงไป 17% แล้ว นับตั้งแต่ที่เคยขึ้นสู่ราคาสูงสุดที่ 1,380 เหรียญสหรัฐ/ออนซ์ เมื่อกลางเดือน มี.ค. 2557 โดยราคาทองคำได้ปรับลงมาแตะระดับต่ำสุดในรอบ 4 ปี ที่ราว 1,145 เหรียญสหรัฐ ตามทิศทางเงินเหรียญสหรัฐที่แข็งค่าขึ้นอย่างต่อเนื่อง 
อย่างไรก็ตาม นักวิเคราะห์คาดการณ์ว่า ราคาทองคำที่มีแนวโน้มจะปรับลงอีก ไม่น่าจะต่ำกว่า 1,000 เหรียญสหรัฐ/ออนซ์ (ประมาณบาทละ 16,000 บาท) ขณะที่ราคาทองคำเมื่อวันที่ 8 พ.ย. ทองคำแท่งรับซื้อบาทละ 18,200 บาท ขายออกบาทละ 18,300 บาท ขณะที่ราคาทองรูปพรรณรับซื้อบาทละ 17,934.28 บาท ขายออกบาทละ 18,700 บาท 
“แม้ว่ารัฐบาลได้มีนโยบายการจ่ายเงินชดเชยให้ชาวนาไร่ละ 1,000 บาท แต่ก็ยังไม่มีสัญญาณว่ากลุ่มลูกค้าที่เป็นชาวนาจะนำเงินมาไถ่ถอนของคืน ซึ่งคาดว่าชาวนาคงจะนำเงินไปจับจ่ายใช้สอยอย่างอื่นๆ ก่อนที่จะนำมาไถ่ถอนสินทรัพย์ที่จำนำไว้” นายสิทธิวิชญ์ กล่าว
ด้าน นายวรชัย ตั้งสิทธิ์ภักดี กรรมการผู้จัดการ บริษัท จีที โกลด์ บูลเลี่ยน กล่าวว่า ปัจจัยหนึ่งที่ทำให้ราคาทองคำปรับตัวลง มาจากคาดการณ์ดอกเบี้ยสหรัฐที่กำลังจะปรับตัวขึ้น หลังจากการหยุดมาตรการคิวอี ทำให้เม็ดเงินไหลกลับสหรัฐ ไปลงทุนในตลาดทุน ส่งผลให้ค่าเงินเหรียญสหรัฐแข็งค่าขึ้น สวนทางกับราคาทองคำขาลง คาดว่าราคาในปี 2558 ยังเป็นขาลง แต่ไม่น่าจะต่ำกว่าราคาเฉลี่ยหน้าเหมือง 1,100 เหรียญสหรัฐ/ออนซ์ 
“การที่ราคาทองคำปรับตัวลงลึก แรงซื้อจากนักลงทุนไม่ได้มากเหมือนอดีต เพราะเม็ดเงินลงทุนที่ซื้อทองคำตั้งแต่ราคา 26,000 บาท ลงมา ยังเต็มหน้าตักอยู่ วอลุ่มซื้อทองคำขณะนี้ไม่ได้มากเหมือนในอดีตที่ผ่านมา” กรรมการผู้จัดการ กล่าว